b"\n_START_ARTICLE_\nScuderia Ferrari\n_START_SECTION_\n1929\xe2\x80\x931950\n_START_PARAGRAPH_\nScuderia Ferrari buvo \xc4\xafkurta 1929\xc2\xa0m. italo Enzo Ferrari. Kompanija buvo \xc4\xafkurta norint pad\xc4\x97ti jauniems lenktynininkams dalyvauti \xc4\xafvairiose lenktyn\xc4\x97se. 1933\xc2\xa0m. Alfa Romeo susid\xc5\xabr\xc4\x97 su finansin\xc4\x97mis problemomis ir atsisak\xc4\x97 dalyvauti visose lenktyn\xc4\x97se. Nuo t\xc5\xb3 met\xc5\xb3 Scuderia Ferrari tapo Alfa Romeo atstov\xc4\x97 lenktyn\xc4\x97se. 1935\xc2\xa0m. Enzo Ferrari ir Luigi Bazzi sukonstravo Alfa Romeo Bimotore, kuris tapo pirmasis automobilis, ant kurio priekio buvo pavaizduotas Ferrari logotipas. 1939\xc2\xa0m. E. Ferrari paliko Alfa Romeo kompanij\xc4\x85 ir \xc4\xafk\xc5\xabr\xc4\x97 savo kompanij\xc4\x85\xc2\xa0\xe2\x80\x93 Auto Avio Costruzioni Ferrari, kuri buvo automobili\xc5\xb3 dali\xc5\xb3 gamintoja. Sutartis su Alfa Romeo neleido naudoti Ferrari vardo ant automobili\xc5\xb3 dar ketverius metus. Ta\xc4\x8diau Enzo i\xc5\xa1 karto prad\xc4\x97jo kurti savo pirm\xc4\x85j\xc4\xaf Ferrari\xc2\xa0\xe2\x80\x93 Tipo 815. Bolidas buvo i\xc5\xa1bandytas Alberto Ascari Mille Miglia 1940\xc2\xa0m. lenktyn\xc4\x97se, ta\xc4\x8diau prasid\xc4\x97j\xc4\x99s II pasaulinis karas sustabd\xc4\x97 visas lenktynes ir bandymus. Tuo tarpu Ferrari t\xc4\x99s\xc4\x97 savo darbus automobili\xc5\xb3 gaminimo srityje, 1943\xc2\xa0m. persik\xc4\x97l\xc4\x97 \xc4\xaf nauj\xc4\x85 gamykl\xc4\x85 Maranello mieste, ta\xc4\x8diau po met\xc5\xb3 gamykla buvo visi\xc5\xa1kai subombarduota._NEWLINE_Dar prie\xc5\xa1 kar\xc4\x85 buvo i\xc5\xa1leistos Formul\xc4\x97s 1 taisykl\xc4\x97s, ta\xc4\x8diau po jo pabaigos visi tur\xc4\x97jo laukti dar kelerius metus, kol startavo pirmasis sezonas. Tuo metu Ferrari t\xc4\x99s\xc4\x97 darbus atstatytoje Maranello gamykloje ir pagamino Tipo 125 bolid\xc4\x85, kuris 1948\xc2\xa0m. dalyvavo keliose ne\xc4\xafskaitin\xc4\x97se Formul\xc4\x97s 1 lenktyn\xc4\x97se. Pirm\xc4\x85j\xc4\x85 pergal\xc4\x99 Ferrari pasiek\xc4\x97 tais pa\xc4\x8diais metais su Giuseppe Farina.\n_START_SECTION_\n1950\xe2\x80\x931959\n_START_PARAGRAPH_\nPirmajame Formul\xc4\x97s 1 sezone 1950 m. dominavo Alfa Romeo automobiliai, o Ferrari nuo j\xc5\xb3 atsilikin\xc4\x97jo. Jau kitais metais jie sudar\xc4\x97 puiki\xc4\x85 konkurencij\xc4\x85 Alfa Romeo. Abi komandos laim\xc4\x97jo po tris pergales ir tik paskutin\xc4\x97se lenktyn\xc4\x97se laim\xc4\x97j\xc4\x99s Juan Manuel Fangio su Alfa Romeo peln\xc4\x97 \xc4\x8dempiono titul\xc4\x85. 1952\xc2\xa0m. Alfa Romeo nesugeb\xc4\x97jo paruo\xc5\xa1ti savo bolido, tad sezone konkurencijos netur\xc4\x97jo Ferrari ekipa. Visose septyniose lenktyn\xc4\x97se Europoje nugal\xc4\x97jo Ferrari pilotai, o galutin\xc4\x97je pilot\xc5\xb3 \xc4\xafskaitoje pirmas tris vietas u\xc5\xbe\xc4\x97m\xc4\x97 \xc5\xa1ios ekipos nariai. \xc4\x8cempionu tapo Alberto Ascari. Kitais metais v\xc4\x97l dominavo Ferrari, antr\xc4\x85 kart\xc4\x85 \xc4\x8dempionu tapo italas A. Ascari. Tik J. M. Fangio su Maserati sudar\xc4\x97 konkurencij\xc4\x85 Ferrari bolidams ir u\xc5\xbe\xc4\x97m\xc4\x97 antr\xc4\x85j\xc4\x85 pilot\xc5\xb3 \xc4\xafskaitos viet\xc4\x85. 1954\xc2\xa0m. buvo \xc4\xafvestos naujos 2.5 l. varikli\xc5\xb3 taisykl\xc4\x97s, o Ferrari nesugeb\xc4\x97jo tinkamai prie to prisitaikyti, tad sezone pelniusi tik dvi pergales nesugeb\xc4\x97jo konkuruoti su J. M. Fangio ir jo Maserati. Kitais metais Ferrari v\xc4\x97l nesugeb\xc4\x97jo pasiprie\xc5\xa1inti J. M. Fangio, \xc5\xa1\xc4\xaf kart\xc4\x85 su Mercedes ekipa ir gale sezono pasira\xc5\xa1\xc4\x97 sutart\xc4\xaf su Lancia d\xc4\x97l jos pakab\xc5\xb3 naudojimo. 1956\xc2\xa0m. Lancia-Ferrari duetas veik\xc4\x97 puikiai ir visi jos pilotai rod\xc4\x97 gerus rezultatus. Trys J. M. Fangio pergal\xc4\x97s leido jam galutin\xc4\x97je pilot\xc5\xb3 \xc4\xafskaitoje aplenkti Stirling\xc4\x85 Moss\xc4\x85 su Maserati trimis ta\xc5\xa1kais. Kitais metais J. M. Fangio gr\xc4\xaf\xc5\xbeo \xc4\xaf Maserati komand\xc4\x85, o Ferrari duetas su Lancia v\xc4\x97l strigin\xc4\x97jo\xc2\xa0\xe2\x80\x93 nepelnyta nei viena sezono pergal\xc4\x97. 1958\xc2\xa0m. buvo \xc4\xafvesta komand\xc5\xb3 \xc4\xafskaita ir j\xc4\x85 laim\xc4\x97jo Vanwall, ta\xc4\x8diau pilot\xc5\xb3 \xc4\xafskaitos nugal\xc4\x97toju tapo Mike Hawthorn su naujuoju Ferrari 246 Dino, pavadinto Enzo Ferrari s\xc5\xabnaus vardu. 1959\xc2\xa0m. Ferrai peln\xc4\x97 dvi pergales, ta\xc4\x8diau to neu\xc5\xbeteko galutinei pergalei nei vienoje i\xc5\xa1 \xc4\xafskait\xc5\xb3.\n_START_SECTION_\n1960\xe2\x80\x931995\n_START_PARAGRAPH_\nSavo pirm\xc4\x85j\xc4\xaf \xc4\x8dempiono titul\xc4\x85 Ferrari i\xc5\xa1kovojo 1961\xc2\xa0m., kai jos pilotai Phill Hill\xe2\x80\x99as ir Wolfgang von Trips\xe2\x80\x98as peln\xc4\x97 po dvi pergales. Septintame de\xc5\xa1imtmetyje dideli\xc5\xb3 pergali\xc5\xb3 nebuvo, i\xc5\xa1skyrus dar vienas Formul\xc4\x97s 1 \xc4\x8dempionato lyder\xc4\x97s titulas 1964-aisiais. \xc5\xbdymiai geriau Ferrari ekipai sek\xc4\x97si nuo 1975 iki 1979\xc2\xa0m. Jos gretose buvo austras Niki Lauda, kuris su ekipa laim\xc4\x97jo du \xc4\x8dempiono titulus, o 1979\xc2\xa0m. tai padaryti pad\xc4\x97jo Jody Scheckter\xe2\x80\x98is. 1982\xc2\xa0m. Ferrari v\xc4\x97l tapo \xc4\x8dempione, ta\xc4\x8diau \xc4\x8dempionu tarp pilot\xc5\xb3 tapo suomis Keke Rosberg\xe2\x80\x98as su Williams-Ford. Kitais metais Ferrari pakartojo savo pasiekim\xc4\x85, ta\xc4\x8diau ir v\xc4\x97l pilotu \xc4\x8dempionu buvo ne ital\xc5\xb3 ekipos narys\xc2\xa0\xe2\x80\x93 Nelson Piquet i\xc5\xa1 Brazilijos vairuojantis Barbham-BMW bolid\xc4\x85. V\xc4\x97liau dvejus metus i\xc5\xa1 eil\xc4\x97s sek\xc4\x97 antros vietos galutin\xc4\x97je komand\xc5\xb3 \xc4\xafskaitoje, o 1996 m. \xc4\xaf komand\xc4\x85 at\xc4\x97jo jaunasis dukart \xc4\x8dempionas vokietis Michael\xe2\x80\x98is Schumacher\xe2\x80\x98is ir prad\xc4\x97jo savo er\xc4\x85.\n_START_SECTION_\n1996\xe2\x80\x932006 Schumacher\xe2\x80\x98io era\n_START_PARAGRAPH_\n1996\xc2\xa0m. Ferrari \xc5\xbeeng\xc4\x97 ne\xc4\xaftik\xc4\x97tin\xc4\x85 \xc5\xbeingsn\xc4\xaf pasamdydama M. Schumacher\xe2\x80\x98\xc4\xaf u\xc5\xbe tais laikais mil\xc5\xbeini\xc5\xa1k\xc4\x85 30 milijon\xc5\xb3 doleri\xc5\xb3 per metus sum\xc4\x85. Kartu su vokie\xc4\x8diu \xc4\xaf ital\xc5\xb3 ekip\xc4\x85 at\xc4\x97jo ir jo pergali\xc5\xb3 pad\xc4\x97j\xc4\x97jai Benetton ekipoje Ross Brawn\xe2\x80\x98as ir Rory Byrne. Pasamdydami pranc\xc5\xabz\xc4\x85 Jean\xe2\x80\x98a Todt\xe2\x80\x98\xc4\x85 Ferrari prad\xc4\x97jo naujos komandos sudarym\xc4\x85. Jau antrais metais su Ferrari vokietis pretendavo \xc4\xaf titul\xc4\x85, ta\xc4\x8diau paskutin\xc4\x97se sezono lenktyn\xc4\x97se buvo nubaustas teis\xc4\x97j\xc5\xb3 u\xc5\xbe pavojing\xc4\x85 vairavim\xc4\x85 ir diskvalifikuotas. Visi ta\xc5\xa1kai i\xc5\xa1 jo buvo atimti. Nuo 1999 m. iki 2007 m. Ferrari tapo septynis kartus \xc4\x8dempione, o Michael\xe2\x80\x98is Schumacher\xe2\x80\x98is iki 2006 m. pasitraukimo i\xc5\xa1 Formul\xc4\x97s 1 su ekipa laim\xc4\x97jo dar penkis titulus i\xc5\xa1 eil\xc4\x97s. 2007\xc2\xa0m. sezone Ferrari atstovavo suomis Kimi Raikkonen\xe2\x80\x98as ir brazilas Felipe Massa. Suomis tais metais sugeb\xc4\x97jo i\xc5\xa1pl\xc4\x97\xc5\xa1ti \xc4\x8dempiono titul\xc4\x85 pirm\xc4\x85 kart\xc4\x85 savo karjeroje.\n_START_SECTION_\n2008\xc2\xa0m.\n_START_PARAGRAPH_\nAustralijos GP kvalifikacijoje K. Raikkonen\xe2\x80\x99o bolidas kent\xc4\x97jo nuo kuro spaudimo problem\xc5\xb3, d\xc4\x97l kuri\xc5\xb3 jis prival\xc4\x97jo startuoti i\xc5\xa1 16 vietos. F. Massa kvalifikavosi 4, po Hamilton\xe2\x80\x99o, Kubicos ir Kovalainen\xe2\x80\x99o. Lenktyni\xc5\xb3 prad\xc5\xbeioje pirmame pos\xc5\xabkyje i\xc5\xa1l\xc4\x97k\xc4\x97 i\xc5\xa1 trasos ir apgadino savo bolid\xc4\x85. Dar v\xc4\x97liau Massa susid\xc5\xabr\xc4\x97 su D. Coulthard\xe2\x80\x99u ir v\xc4\x97l lank\xc4\x97si techninio aptarnavimo zonoje. Po keli\xc5\xb3 rat\xc5\xb3 jis pasitrauk\xc4\x97 i\xc5\xa1 lenktyni\xc5\xb3 d\xc4\x97l techninio gedimo. Tuo tarpu Raikkonen\xe2\x80\x99as 54 rate taip pat nepasiek\xc4\x97 fini\xc5\xa1o d\xc4\x97l technini\xc5\xb3 problem\xc5\xb3, ta\xc4\x8diau buvo klasifikuotas devintoje vietoje d\xc4\x97l 90\xc2\xa0% \xc4\xafveiktos lenktyni\xc5\xb3 distancijos. Po Barrichello diskvalifikacijos Raikkonen\xe2\x80\x99as gavo vien\xc4\x85 ta\xc5\xa1k\xc4\x85 u\xc5\xbe lenktynes. Tai buvo pats blogiausias Ferrari sezono startas nuo 1992\xc2\xa0m._NEWLINE_Po savait\xc4\x97s vykusiose Malaizijos lenktyn\xc4\x97se Ferrari pilotas Raikkonen\xe2\x80\x99as sugeb\xc4\x97jo lengvai pasiekti pergal\xc4\x99. Kvalifikacijoje pirm\xc4\x85j\xc4\x85 viet\xc4\x85 pasiek\xc4\x97 Massa, prie\xc5\xa1 Raikkonen'\xc4\x85. Ferrari nesugeb\xc4\x97jo laim\xc4\x97ti dvigubos pergal\xc4\x97s d\xc4\x97l \xc4\xafvykio 31 rate, kai Massos bolidas \xc4\xafstrigo \xc5\xbevyre ir jis nebegal\xc4\x97jo t\xc4\x99sti lenktyni\xc5\xb3._NEWLINE_Bahreino GP kvalifikacijoje F. Massa nedaug atsiliko nuo R. Kubicos ir u\xc5\xbe\xc4\x97m\xc4\x97 antr\xc4\x85j\xc4\x85 starto viet\xc4\x85. K. Raikkonen\xe2\x80\x99as tenkinosi ketvirt\xc4\x85ja vieta. Lenktyni\xc5\xb3 starto metu puikiai startavo abu pilotai\xc2\xa0\xe2\x80\x93 Massa pakilo \xc4\xaf pirm\xc4\x85j\xc4\x85, Raikkonen\xe2\x80\x99as \xc4\xaf tre\xc4\x8di\xc4\x85j\xc4\x85 vietas. V\xc4\x97liau Raikkonen\xe2\x80\x99as aplenk\xc4\x97 ir Robert\xc4\x85 Kubic\xc4\x85. Iki pat lenktyni\xc5\xb3 pabaigos i\xc5\xa1lik\xc4\x99 savo pozicijose abu Ferrari pilotai peln\xc4\x97 komandai dvigub\xc4\x85 pergal\xc4\x99. Tai buvo 203-ias ekipos laim\xc4\x97tas GP._NEWLINE_Ispanijos GP metu toliau ital\xc5\xb3 komanda demonstravo puiki\xc4\x85 form\xc4\x85. Antr\xc4\x85j\xc4\x85 pergal\xc4\x99 sezone peln\xc4\x97 K. Raikkonen\xe2\x80\x99as, o jo komandos draugas F. Massa buvo antras._NEWLINE_Po dviej\xc5\xb3 savai\xc4\x8di\xc5\xb3 vykusiame Turkijos GP ital\xc5\xb3 komandos nariai v\xc4\x97l triumfavo. Felipe Massa Turkijos trasoje tre\xc4\x8dius metus i\xc5\xa1 eil\xc4\x97s peln\xc4\x97 pole pozicij\xc4\x85 ir laim\xc4\x97jo lenktynes, o jo komandos draugas Kimi Raikkonen\xe2\x80\x99as buvo tre\xc4\x8dias._NEWLINE_Monako GP kvalifikacijoje triumfavo abu Ferrari pilotai\xc2\xa0\xe2\x80\x93 pirm\xc4\x85 startin\xc4\x99 viet\xc4\x85 peln\xc4\x97 Massa, o antras buvo Raikkonen\xe2\x80\x99as. Ta\xc4\x8diau lenktyn\xc4\x97s vyko kei\xc4\x8diantis oro s\xc4\x85lygoms, tad Massa fini\xc5\xa1avo tik tre\xc4\x8dias, o Kimi Raikkonen\xe2\x80\x99as nepeln\xc4\x97 n\xc4\x97 vieno ta\xc5\xa1ko, fini\xc5\xa1uodamas devintas._NEWLINE_Pranc\xc5\xabzijos Grand Prix metu abu Ferrari bolidai rod\xc4\x97 puiki\xc4\x85 form\xc4\x85\xc2\xa0\xe2\x80\x93 kvalifikacijoje peln\xc4\x99 pirm\xc4\x85 eil\xc4\x99, abu pilotai pirmas vietas u\xc5\xbe\xc4\x97m\xc4\x97 ir lenktyn\xc4\x97se. Kvalifikacijoje laim\xc4\x97j\xc4\x99s Kimi Raikkonen\xe2\x80\x99as lenktyn\xc4\x97se tur\xc4\x97jo problem\xc5\xb3 su savo bolidu, tad j\xc4\xaf aplenk\xc4\x97 komandos draugas Felipe Massa. Brazilui tai buvo tre\xc4\x8dia sezono pergal\xc4\x97, o suomiui tai buvo 5-tas fini\xc5\xa1as podiume per 9 lenktynes._NEWLINE_Vokietijoje vykusiose lenktyn\xc4\x97se Ferrari forma smuko, Massa sugeb\xc4\x97jo fini\xc5\xa1uoti tre\xc4\x8dias ir taip pasiekti podium\xc4\x85 \xc5\xa1e\xc5\xa1t\xc4\x85 kart\xc4\x85 sezone, o Kimi Raikkonen\xe2\x80\x99as tur\xc4\x97jo b\xc4\x97d\xc5\xb3 su savo bolidu ir fini\xc5\xa1avo \xc5\xa1e\xc5\xa1toje vietoje. Po \xc5\xa1io etapo Kimi Raikkonen\xe2\x80\x99as ir Felipe Massa prarado lyderi\xc5\xb3 pozicijas sezone\xc2\xa0\xe2\x80\x93 pirmu tapo Lewis Hamilton'as i\xc5\xa1 McLaren. Ferrari ekipa komandin\xc4\x97je \xc4\xafskaitoje i\xc5\xa1liko pirma._NEWLINE_Paskutin\xc4\x97se sezono lenktyn\xc4\x97se Brazilijoje nugal\xc4\x97jo Felipe Massa, ta\xc4\x8diau jo konkurentas \xc4\x8dempionate Lewis Hamiltonas su McLaren sugeb\xc4\x97jo fini\xc5\xa1uoti penktoje vietoje, o tai leido britui aplenkti brazil\xc4\x85 vienu ta\xc5\xa1ku ir tapti jauniausiu Formul\xc4\x97s 1 \xc4\x8dempionu. Scuderia Ferrari galutin\xc4\x97je \xc4\xafskaitoje tapo \xc4\x8dempione, aplenkusi McLaren 21 ta\xc5\xa1ku.\n_START_SECTION_\n2009\xc2\xa0m.\n_START_PARAGRAPH_\nD\xc4\x97l naujai pateikt\xc5\xb3 taisykli\xc5\xb3 bei u\xc5\xbesit\xc4\x99susios pra\xc4\x97jusios sezono kovos d\xc4\x97l \xc4\x8dempion\xc5\xb3 titul\xc5\xb3 Ferrari naujasis F60 automobilis nepasi\xc5\xbeym\xc4\x97jo grei\xc4\x8diu viso sezono metu. Per pirmas tris lenktynes ekipa nesugeb\xc4\x97jo pelnyti nei vieno ta\xc5\xa1ko, o pirm\xc4\x85j\xc4\xaf fini\xc5\xa1\xc4\x85 ant podiumo (tre\xc4\x8di\xc4\x85j\xc4\x85 viet\xc4\x85) suomis K. Raikkonen\xe2\x80\x99as pasiek\xc4\x97 tik \xc5\xa1e\xc5\xa1tose sezono lenktyn\xc4\x97se Monake. F. Massa \xc4\x8dia fini\xc5\xa1avo ketvirtas. V\xc4\x97liau brazilas \xc4\x97m\xc4\x97 rodyti stabilesnius rezultatus u\xc5\xbe suom\xc4\xaf, ta\xc4\x8diau Vengrijos GP kvalifikacijos metu buvo sunkiai su\xc5\xbeeistas \xc4\xaf jo \xc5\xa1alm\xc4\x85 pataikius nuo kito automobilio atitr\xc5\xabkusios spyruokl\xc4\x97s. Brazilas buvo i\xc5\xa1ve\xc5\xbetas \xc4\xaf ligonin\xc4\x99, kur\xc4\xaf laik\xc4\x85 praleido komos b\xc5\xabsenoje ir \xc5\xa1\xc4\xaf sezon\xc4\x85 \xc4\xaf lenktynes nebesugr\xc4\xaf\xc5\xbeo._NEWLINE_Ekipa band\xc4\x97 surasti geriausi\xc4\x85 variant\xc4\x85, kuo pakeisti brazil\xc4\x85. I\xc5\xa1 prad\xc5\xbei\xc5\xb3 buvo plan\xc5\xb3 \xc4\xaf lenktynininko viet\xc4\x85 sugr\xc4\x85\xc5\xbeinti legendin\xc4\xaf vokiet\xc4\xaf Michael\xc4\xaf Schumacher\xc4\xaf, ta\xc4\x8diau d\xc4\x97l kaklo skausm\xc5\xb3 jam treniruojantis vokietis negal\xc4\x97jo lenktyniauti. \xc4\xae laisv\xc4\x85 lenktynininko viet\xc4\x85 Ferrari paskyr\xc4\x97 ilgamet\xc4\xaf ekipos bandytoj\xc4\x85 ital\xc4\x85 Luca Badoer\xc4\xaf. Jis per dvejas lenktynes nesugeb\xc4\x97jo pasiekti ger\xc5\xb3 rezultat\xc5\xb3 (17 ir 14 vietos). Tuomet Ferrari i\xc5\xa1 Force India ekipos perpirko kit\xc4\x85 ital\xc4\x85 Giancarlo Fisichella. Jis lenktyniavo likusias penkerias sezono lenktynes, ta\xc4\x8diau taip pat nesugeb\xc4\x97jo pelnyti nei vieno ta\xc5\xa1ko._NEWLINE_Tuo tarpu suomis K. Raikkonen\xe2\x80\x99as per likusi\xc4\x85 sezono pus\xc4\x99 sugeb\xc4\x97jo kelis kartus pasiekti podium\xc4\x85 ir pelnyti vien\xc4\x85 pergal\xc4\x99 Belgijoje. Ferrari sezon\xc4\x85 baig\xc4\x97 surinkusi 70 ta\xc5\xa1k\xc5\xb3 4-oje vietoje. \xc5\xa0is rezultatas yra blogiausias ital\xc5\xb3 ekipai per paskutinius 16 sezon\xc5\xb3.\n_START_SECTION_\n2010\xc2\xa0m.\n_START_PARAGRAPH_\nNaujasis ekipos automobilis Ferrari F10 buvo pristatytas 2010\xc2\xa0m. sausio 28 d. ekipos baz\xc4\x97je Maranelo mieste._NEWLINE_Ferrari ekipa pasi\xc5\xbeym\xc4\x97jo grei\xc4\x8diu prie\xc5\xa1sezoniniuose bandymuose Ispanijoje. Valensijos trasoje Fernando Alonso su F10 automobiliu buvo grei\xc4\x8diausias ir apva\xc5\xbeiavo net 127 ratus._NEWLINE_Pirm\xc5\xb3j\xc5\xb3 lenktyni\xc5\xb3 Bahreie kvalifikacijoje abu Ferrari lenktynininkai pateko \xc4\xaf pirm\xc4\x85j\xc4\xaf trejet\xc4\x85, o lenktyn\xc4\x97se peln\xc4\x97 dvigub\xc4\x85 pergal\xc4\x99\xc2\xa0\xe2\x80\x93 F. Alonso nugal\xc4\x97jo, F. Massa fini\xc5\xa1avo antras._NEWLINE_Antrose sezono lenktyn\xc4\x97se Australijoje Ferrari taip pat pasirod\xc4\x97 neblogai\xc2\xa0\xe2\x80\x93 F. Massa v\xc4\x97l u\xc5\xbelipo ant podiumo (tre\xc4\x8dia vieta), F. Alonso fini\xc5\xa1avo i\xc5\xa1 karto u\xc5\xbe brazilo ketvirtoje vietoje._NEWLINE_V\xc4\x97liau sezono viduryje ekipa fini\xc5\xa1uodavo ta\xc5\xa1k\xc5\xb3 zonoje. Nuo Vokietijos GP F. Alonso peln\xc4\x97 4 pergales ir dar tris kartus fini\xc5\xa1avo ant podiumo. Bendroje \xc4\xafskaitoje ispanas tik 4 ta\xc5\xa1kais nusileido vokie\xc4\x8diui Sebastian Vettel. Felipe Massa bendroje \xc4\xafskaitoje liko \xc5\xa1e\xc5\xa1tas.\n_START_SECTION_\n2011\xc2\xa0m.\n_START_PARAGRAPH_\n2011 m. sezone antrus metus i\xc5\xa1 eil\xc4\x97s komandai atstovavo ispanas Fernando Alonso ir brazilas Felipe Massa. Ekipos bandytojais dirbo italas Giancarlo Fisichella, pranc\xc5\xabzas Jules Bianchi bei ispanas Marcas Gene._NEWLINE_\xc5\xa0io sezono ekipos automobilis buvo Ferrari 150\xc2\xb0 Italia, kuris pavadintas 150-osioms Italijos susivienijimo metin\xc4\x97ms pamin\xc4\x97ti._NEWLINE_Sezono metu ekipa antrus metus i\xc5\xa1 eil\xc4\x97s galutin\xc4\x97je \xc4\xafskaitoje liko 3 vietoje (375 ta\xc5\xa1kai). Ispanas F. Alonso vienintelis ekipoje fini\xc5\xa1avo ant podiumo (penkios 2 vietos ir 3 tre\xc4\x8diosios vietos) bei pelnyti vienintel\xc4\x99 ekipos pergal\xc4\x99 sezono metu Did\xc5\xbeiojoje Britanijoje. Tuo tarpu brazilas F. Massa viso sezono metu nesugeb\xc4\x97jo prilygti savo komandos draugui ir n\xc4\x97 karto nefini\xc5\xa1avo auk\xc5\xa1\xc4\x8diau penktosios vietos._NEWLINE_Po \xc5\xa1io sezono F. Alonso atnaujino savo kontrakt\xc4\x85 su ekipa ma\xc5\xbeiausiai iki 2016\xc2\xa0m.\n_START_SECTION_\n2012\xc2\xa0m.\n_START_PARAGRAPH_\n2012 m. sezone tre\xc4\x8dius metus i\xc5\xa1 eil\xc4\x97s komandai atstovavo ispanas Fernando Alonso ir brazilas Felipe Massa._NEWLINE_\xc5\xa0io sezono ekipos automobilis buvo Ferrari F2012, kur\xc4\xaf ekipa pristat\xc4\x97 vasario 3 dien\xc4\x85 savo baz\xc4\x97je Maranele._NEWLINE_Ispanas sugeb\xc4\x97jo pelnyti 3 pergales ir 10 kart\xc5\xb3 fini\xc5\xa1avo ant podiumo. Iki pat paskutinio etapo F. Alonso su S. Vettel kovojo d\xc4\x97l \xc4\x8dempiono titulo. Pastarasis nugal\xc4\x97jo 3 ta\xc5\xa1kais._NEWLINE_F. Massa sezone tik vien\xc4\x85 kart\xc4\x85 fini\xc5\xa1avo ant podiumo ir su 122 ta\xc5\xa1kais liko 7 vietoje. Po sezono brazilas atnaujino savo sutart\xc4\xaf su ekipa dar vienam sezonui.\n_START_SECTION_\n2013\xc2\xa0m.\n_START_PARAGRAPH_\n\xc5\xa0iais metais komandai 4-tus metus i\xc5\xa1 eil\xc4\x97s atstovavo F. Massa ir F. Alonso. Sezono metu komandai pavyko pelnyti vos dvi pergales (abi peln\xc4\x97 ispanas). F. Alonso kovojo d\xc4\x97l \xc4\x8dempiono titulo\xc2\xa0\xe2\x80\x93 per 19 lenktyni\xc5\xb3 lenktynininkas fini\xc5\xa1avo 9 kartus ant podiumo. Tuo tarpu F. Massa viewn\xc4\x85 kart\xc4\x85 fini\xc5\xa1avo 3 vietoje ir sezon\xc4\x85 baig\xc4\x97 8 vietoje su 112 ta\xc5\xa1k\xc5\xb3.\n_START_SECTION_\n2014\xc2\xa0m.\n_START_PARAGRAPH_\n2014 m. F. Massa ekipoje pakeit\xc4\x97 suomis K. Raikkonen, sugr\xc4\xaf\xc5\xbe\xc4\x99s \xc4\xaf komand\xc4\x85 po 2009\xc2\xa0m. Nepaisant stiprios lenktyninink\xc5\xb3 poros, ekipa n\xc4\x97 karto nesugeb\xc4\x97jo laim\xc4\x97ti lenktyni\xc5\xb3 (pirm\xc4\x85 kart\xc4\x85 nuo 1993 m.). Komanda tik du kartus \xc5\xa1iame sezone fini\xc5\xa1avo ant podiumo. Po sezono F. Alonso atsisveikino su ekipa ir j\xc4\xaf pakeit\xc4\x97 i\xc5\xa1 Red Bull per\xc4\x97j\xc4\x99s vokietis Sebastian Vettel._NEWLINE_2014\xc2\xa0m. baland\xc5\xbeio 14 d. naujuoju ekipos vadovu buvo paskirtas Marco Mattiacci, kuris pakeit\xc4\x97 nuo 2008\xc2\xa0m. komandai vadovavus\xc4\xaf Stefano Domenicali._NEWLINE_Pasibaigus sezonui komandos vadovas v\xc4\x97l buvo pakeistas\xc2\xa0\xe2\x80\x93 M. Mattiacci pakeit\xc4\x97 italas Maurizio Arrivabene, kuris nuo 1997\xc2\xa0m. dirbo Philip Morris International ir palaik\xc4\x99 glaud\xc5\xbeius ry\xc5\xa1ius su ital\xc5\xb3 ekipa per Marlboro prek\xc4\x97s \xc5\xbeenkl\xc4\x85.\n_START_SECTION_\n2015\xc2\xa0m.\n_START_PARAGRAPH_\nNauj\xc4\x85j\xc4\xaf automobil\xc4\xaf, pavadint\xc4\x85 \xe2\x80\x9eSF15-T\xe2\x80\x9c, komanda pristat\xc4\x97 2015\xc2\xa0m. sausio 30 d._NEWLINE_\xc5\xa0iame sezone komanda pagerino ankstesni\xc5\xb3 sezon\xc5\xb3 rezultatus - S. Vettel peln\xc4\x97 3 pergales ir dar 10 kart\xc5\xb3 fini\xc5\xa1avo ant podiumo, o K. Raikkonen pasiek\xc4\x97 3 fini\xc5\xa1us podiumo pozicijose. Komanda surinkusi 428 ta\xc5\xa1kus u\xc5\xbe\xc4\x97m\xc4\x97 2 viet\xc4\x85.\n_START_SECTION_\nVarikli\xc5\xb3 tiekimas\n_START_PARAGRAPH_\nFerrari visada gamindavo pati savo ekipai variklius ir da\xc5\xbenai tiekdavo juos kitoms komandoms. 2014 m. Ferrari variklius naudojo Sauber ir Marussia ekipos. Prie\xc5\xa1 tai ital\xc5\xb3 gamintojos variklius naudojo Minardi (1991), Scuderia Italia SpA (1992\xe2\x80\x931993), Sauber (nuo 1997), Prost Grand Prix (2001), Red Bull Racing (2006), Spyker F1 (2007), Force India (2008) ir Scuderia Toro Rosso (2007\xe2\x80\x932013).\n_START_SECTION_\nGars\xc5\xabs Ferrari pilotai\n_START_PARAGRAPH_\nKomandai yra atstovav\xc4\x99 tokie gars\xc5\xabs pilotai, kaip Juan Manuel Fangio, Alberto Ascari, Niki Lauda, Gilles Villeneuve, Alain Prost, Nigel Mansell, Jean Alesi ir Michael Schumacher, kur\xc4\xaf nuo 2007\xc2\xa0m. pakeit\xc4\x97 suomis Kimis Raikonenas."